**VEIKLOS SRITIES VERTINIMO APRAŠYMAS**

2021-09-15

Vilnius

Veiklos analizės korupcijos pasireiškimo tikimybei nustatyti darbo grupė

*(darbo grupė, atlikusi veiklos srities analizę)*

2020 m. liepa - 2021 m. liepa

*(analizuotas laikotarpis)*

1. VEIKLOS SRITIES ANALIZĖS APIMTIS IR METODAI

Lietuvos Respublikos finansų ministro 2021 m. birželio 8 d įsakymu Nr. 1K-211 (6 punktas) patvirtinta veiklos sritis, kurioje 2021 metais tikslinga atlikti antikorupcinę analizę ir vertinimą, atitinka Lietuvos Respublikos korupcijos prevencijos įstatymo 6 straipsnio 4 dalies 2 punkte nustatytą kriterijų (pagrindinės funkcijos yra kontrolės ar priežiūros vykdymas).

Analizuotas ir vertintas Centrinės projektų valdymo agentūros (toliau - CPVA) administruojamoje Vystomojo bendradarbiavimo ir paramos demokratijai programoje funkcijų atlikimas.

Vykdydama Korupcijos prevencijos tvarkos aprašo, patvirtinto Lietuvos Respublikos finansų ministro 2007 m. rugsėjo 20 d. įsakymu Nr. 1K-261, nuostatas (13 punktas) Veiklos analizės korupcijos pasireiškimo tikimybei nustatyti darbo grupė (toliau - Grupė) parengė su analizuotina ir vertintina veiklos sritimi susijusį klausimyną, kurio klausimai susiję su esminėmis korupcijos riziką sąlygojančiomis prielaidomis.

Klausimynas buvo pateiktas nurodytą programą administruojančio skyriaus darbuotojams, vadovui. Su vadovu, atsakingu už Vystomojo bendradarbiavimo ir paramos demokratijai programoje funkcijų užtikrinimą, buvo pravesti pokalbiai. Pokalbių metu tikslinami atsakymai į pateiktus klausimus.

Vertinimo metu išnagrinėti šie teisės aktai:

1. Lietuvos Respublikos vystomojo bendradarbiavimo ir humanitarinės pagalbos įstatymas;
2. Lietuvos Respublikos Vyriausybė 2014 m. kovo 26 d. nutarimu Nr. 278 patvirtintas Valstybės ir savivaldybių institucijų ir įstaigų vystomojo bendradarbiavimo veiklos įgyvendinimo ir humanitarinės pagalbos teikimo tvarkos aprašas;
3. Lietuvos Respublikos užsienio reikalų ministro 2014 m. balandžio 17 d. įsakymu Nr. V-62 patvirtintas Vystomojo bendradarbiavimo ir paramos demokratijai programos įgyvendinimo tvarkos aprašas;
4. Viešosios įstaigos Centrinės projektų valdymo agentūros direktoriaus 2017 m. rugpjūčio 18 d. įsakymu Nr. 2017/8-200 (2019 m. rugsėjo 6 d. įsakymo Nr. 2019/8-230 redakcija) patvirtinta Lietuvos paramos vystomojo bendradarbiavimo ir paramos demokratijai programos administravimo procedūra;
5. Viešosios įstaigos Centrinės projektų valdymo agentūros direktoriaus 2017 m. spalio 17 d. įsakymu Nr. 2017/8-251 (2018 m. spalio 17 d. įsakymo Nr. 2018/8-241 redakcija) patvirtinta Projektų paraiškų ir projektų koncepcijų vertinimo ir atrankos procedūra.

Taip pat įvertinta CPVA vadovų pateikta faktinė informacija, susijusi su praktiniu teisės aktų nuostatų taikymu bei vykdymu.

2. VEIKLOS SRITIES ANALIZĖS METU NUSTATYTI KORUPCIJOS RIZIKOS VEIKSNIAI

1. CPVA tinkamai įgyvendinti aukštesnės teisinės galios teisės aktai, reglamentuojantys CPVA administruojamoje Vystomojo bendradarbiavimo ir paramos demokratijai programoje (toliau – VBPDP) priskirtų funkcijų atlikimą. Tyrimo metu nustatyta, kad CPVA, administruodama VBPDP, atlieka šias teisės aktais priskirtas funkcijas:

* projektų paraiškų ir projektų koncepcijų vertinimo ir atrankos įgyvendinimą;
* atrinktų projektų įgyvendinimo sutarčių sudarymą;
* projektų įgyvendinimo sutarčių priežiūrą;
* mokėjimų projektų vykdytojams vykdymą;
* projektų ataskaitų vertinimą ir teikimą Lietuvos Respublikos užsienio reikalų ministerijai;
* patikras vietoje ir vizitus;
* pažeidimų valdymą;
* projektų pirkimų priežiūrą;
* lėšų susigrąžinimą.

1. CPVA priskirtos VBPDP projektų paraiškų/koncepcijų vertinimo ir atrankos įgyvendinimo funkcijos vykdydamas yra privalomai derinamas su atitinkamais Lietuvos Respublikos užsienio reikalų ministerijos (toliau – Ministerija) padaliniais, atsakingais už vystomojo bendradarbiavimo ir humanitarinės pagalbos teikimą. Ministerijos Vystomojo bendradarbiavimo departamentas (toliau – Departamentas) rengia kvietimo teikti koncepcijas/paraiškas, pagal kurias vykdoma CPVA administruojamų projektų atranka bei teikia jį tvirtinti Ministerijos vystomojo bendradarbiavimo ir humanitarinės pagalbos teikimo komisijai (toliau – Komisijai). Kvietime turi būti nurodytas projekto administratorius (CPVA), kuriam bus teikiamos koncepcijos/paraiškos. Koncepcijų/paraiškų turinio vertinimą atlieka vienas CPVA darbuotojas, vienas Departamento darbuotojas, vienas kito atitinkamo Ministerijos administracijos padalinio, kurio atstovas yra Komisijos narys, darbuotojas. Koncepcijų/paraiškų turinio vertinimo rezultatus CPVA teikia svarstyti Komisijai. Atsižvelgdamas į Komisijos rekomendacijas, Ministerijos kancleris priima sprendimus dėl finansavimo skyrimo pagal pateiktas koncepcijas/paraiškas.

CPVA VBPDP projektų paraiškų/koncepcijų administracinio vertinimo metu nustačius projekto paraiškos/koncepcijos esminius trūkumus, tokių projekto paraiškų/koncepcijų turinys toliau nevertinamas ir CPVA darbuotojas, atliekantis projekto paraiškų/koncepcijų vertinimą, privalo tokio pobūdžio sprendimą suderinti su Programos koordinatoriumi, CPVA Teisės ir kokybės kontrolės skyriaus (toliau – TKKS) vadovu, CPVA Lietuvos ir tarptautinių investicijų departamento direktoriumi. CPVA privalo pateikti Ministerijai projektų paraiškų/koncepcijų administracinio vertinimo ataskaitą, kurią pasirašo CPVA direktoriaus pavaduotojas. CPVA darbuotojas, atlikdamas projektų paraiškų/koncepcijų administracinį vertinimą, vienašališkų sprendimų priimti neturi teisinės galimybės.

Vertinant tai, CPVA darbuotojai, vykdydami VBPDP projektų paraiškų/koncepcijų vertinimo ir atrankos įgyvendinimo funkciją, neturi teisinės galimybės priimti vienašališkų sprendimų, daryti neteisėtos įtakos paraiškų/koncepcijų vertinimo ir atrankos įgyvendinimo etape, todėl nėra realių galimybių korupcijai pasireikšti minėtos funkcijos vykdymo dalyje.

1. Vertinant VBPDP atrinktų projektų įgyvendinimo sutarčių pasirašymo funkcijos vykdymą, tai CPVA sudaro projektų įgyvendinimo sutartis su paraiškų teikėjais (būsimais projektų vykdytojais), tik pagal Ministerijos kanclerio patvirtintą projektų sąrašą. CPVA šiame etape neturi teisinės galimybės daryti neigiamos įtakos dėl minėto pobūdžio sutarčių pasirašymo/nepasirašymo, kas nesudaro pagrindo korupcijos apraiškoms atsirasti, vykdant minėtą funkciją VBPDP.

Projektų įgyvendinimo sutarčių priežiūrą atlieka CPVA paskirtas atsakingas projektų vadovas. Jeigu projektas nevykdomas, vykdomas ne pagal projekto įgyvendinimo sutarties sąlygas arba projekto vykdytojas nevykdo ar netinkamai vykdo kitus įsipareigojimus pagal sutartį ir per nustatytą terminą nepašalina nustatytų trūkumų, tai gali būti fiksuojamas pažeidimas, kurio valdymą organizuoja TKKS. Esant neištaisomam pažeidimui arba kai per nustatytą laiką pažeidimai nepašalinami, tokiais atvejais TKKS yra įpareigotas pateikti įtariamo pažeidimo tyrimo išvadą Komisijai su atitinkamais siūlymais ir tik pagal Komisijos priimtą sprendimą yra atliekami atitinkami veiksmai (projekto įgyvendinimo sutarties pakeitimas, nutraukimas, ir pan.). Šis reguliavimas užtikrina, kad nebūtų priimami vienašališki sprendimai, daroma neteisėta įtaka projekto vykdytojui, siekiant gauti neteisėtos naudos ir t.t. Be to, jeigu yra atliekamas esminis sutarties keitimas atitinkamais įtvirtintais teisės aktuose atvejais, tai tokį esminį sutarties keitimą atsakingas projekto vadovas privalomai suderina su Lietuvos ir daugiašalių programų skyriaus vadovu, TKKS vadovu ir (arba) atsakingu finansininku. Sutarties pakeitimą pasirašo CPVA D ar jo įgaliotas asmuo, vykdytojas. Esamas reguliavimas tinkamas, nesudaro pagrindo korupcinio pobūdžio veiksmų atlikimui.

1. CPVA, vykdydama VBPDP projektų vykdymo ataskaitų vertinimo funkciją, pagal teisinį reguliavimą privalo projektų vykdymo ataskaitų vertinimo suvestines kartu su CPVA atliktais projektų vykdymo ataskaitų vertinimais ir rekomendacijomis teikti Ministerijai Jungtinės veiklos sutartyje nustatytu periodiškumu. Komisija priima sprendimą CPVA pateiktai projekto vykdymo ataskaitai pritarti, pritarti iš dalies arba ją atmesti (Komisijos sprendimas yra įtraukiamas Veiklų įgyvendinimo patvirtinimo aktą, kuris privalomas vykdyti). Be to, Komisija, tvirtindama projekto vykdymo ataskaitą ir tarpinę projekto vykdymo ataskaitą (jeigu yra), pripažįsta patirtų išlaidų tinkamumą finansuoti programos lėšomis. Atsižvelgiant į tai, nurodytos funkcijos vykdymas taip pat yra kontroliuojamas Komisijos ir nėra CPVA darbuotų kompetencijoje tvirtinti projektų vykdymo ataskaitų, ar priimti dėl to vienašališkus sprendimu. Šis reguliavimas užtikrina skaidrų, objektyvų funkcijos vykdymą ir atitinkamų sprendimų priėmimą.
2. Procedūroje nustatyta, kad CPVA VBPDP projektų patikras vietoje atlieka vienas darbuotojas. Aiškinant vien lingvistiškai, šis faktas galėtų sudaryti prielaidas korupcijai, tačiau vertinant tai sistemiškai nustatyta, kad projektų patikros vietoje atliekamos, jei CPVA gauna informaciją apie galimus pažeidimus, įgyvendinant konkretų projektą; jei programos lėšomis finansuojamo konkretaus perkamo objekto vertė ne mažesnė kaip 58 000 eurų be PVM; kitais atvejais, jei atsakingas projektų vadovas ir (arba) atsakingas finansininkas nustato riziką, kad projektas gali būti įgyvendintas (įgyvendinamas) pažeidžiant teisės aktuose įtvirtintus reikalavimus. Paprastai – galimo vizito tikslas – suteikti pagalbą projekto vykdytojui ir (ar) susipažinti su projekto eiga, dalyvauti projekto renginyje ir kt.

Tyrimo metu nustatyta, kad per visą laikotarpį CPVA, administruojant VBPDP, nebuvo atliekamos patikros vietoje dėl nurodytų sąlygų, o projektų patikros atliekamos, vertinant dokumentus, atliekant nuotolinius projekto patikrinimus. Dokumentų vertinimo metu yra išsiaiškinamos problemos ir rizikos, galinčios įtakoti projekto pažangą (tinkamą vykdymą) ir užpildomas Patikros vietoje lapas, kuris pateikiamas projekto vykdytojui ir saugomas projekto byloje. Jei reikalinga ištaisyti neatitikimus, atsakingas projektų vadovas, atlikęs patikrą, apie tai pažymi Patikros vietoje lape, neatitikimų ištaisymo žymoje. Sprendimą dėl neatitikimų ištaisymo (neištaisymo) priima patikrą vietoje atlikęs darbuotojas (-ai) kartu su TKKS vadovu, tai yra vienašališki sprendimai negalimi.

1. Tyrimo metu nenustatyta, kad VBPDP projektuose, vykdant CPVA darbuotojams pažeidimų valdymą, pirkimų priežiūrą, lėšų susigrąžinimą, lėšų, reikalingų atlikti apmokėjimus projektų vykdytojams, būtų sudarytos galimybės korupcijos apraiškoms atsirasti, pasielgti nesąžiningai ar šališkai. CPVA darbuotojams teisinis reglamentavimas nesudaro galimybės priimti vienašališkų sprendimų, jų priėmimas yra atitinkamai derinamas tiek su CPVA vadovais, tiek su Komisija, tiek su Ministerija.
2. Pažymėtina tai, kad šiuo metu yra keičiamas teisinis reguliavimas VBPDP ir parengtas Lietuvos Respublikos Vyriausybės nutarimo projektas „Dėl Lietuvos Respublikos Vystomojo bendradarbiavimo ir humanitarinės pagalbos fondo nuostatų ir Vystomojo bendradarbiavimo ir humanitarinės pagalbos fondo tarybos institucinės sudėties patvirtinimo“, kuriuo bus tvirtinami Lietuvos Respublikos Vystomojo bendradarbiavimo ir humanitarinės pagalbos fondo nuostatai (toliau - Nuostatai). Pagal Nuostatus CPVA galimai bus pavesta administruoti Lietuvos Respublikos Vystomojo bendradarbiavimo ir humanitarinės pagalbos fondą (toliau – Fondas) ir atlikti funkcijas, susijusias su Fondo administravimu (CPVA disponuos Fondo lėšomis, jas tvarkys pagal Fondo tarybos priimtus sprendimus, užtikrins Fondo tarybos priimtų sprendimų vykdymą, atliks Fondo sekretoriato funkcijas ir kt.). Patvirtinus Nuostatus, jų įsigaliojimo terminas numatytas 2022 m. sausio 1 d.
3. Apibendrinant tai, kas išdėstyta ir įvertinus su nustatyta veiklos sritimi susijusias teisines ir faktines aplinkybes, reikšmingų korupcijos pasireiškimo prielaidų Grupė nenustatė, jos nuomone šioje veiklos srityje prielaidos korupcijos apraiškoms yra minimalios.

3. PASIŪLYMAI DĖL KORUPCIJOS RIZIKOS SUMAŽINIMO AR PANAIKINIMO

Korupcijos rizikos veiksniai nenustatyti.

Grupės vadovė E. Patupytė